สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 10 ก.ค.58
10 ก.ค. 2558

– ปิดตลาดช่วงเย็นนี้ เงินเยนอยู่ที่ระดับ 122.30 เยน/ดอลลาร์ จากช่วงเช้าที่ระดับ 121.85 เยน/ดอลลาร์
– ส่วนเงินยูโรอยู่ที่ระดับ 1.1167 ดอลลาร์/ยูโร จากช่วงเช้าที่ระดับ 1.1080 ดอลลาร์/ยูโร
– ดัชนี SET ปิดวันนี้ที่ระดับ 1,484.90 เพิ่มขึ้น 12.33 จุด หรือ 0.84% โดยมีมูลค่าการซื้อขาย 37,245 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 3,891.58 ล้านบาท (SET+MAI)
 
– ม.ร.ว.ปรีดิยาธร เทวกุล รองนายกรัฐมนตรี เปิดเผยว่า ที่ประชุมคณะกรรมการส่งเสริมการลงทุน (บอร์ดบีโอไอ) ที่มีพลเอก ประยุทธ์ จันทร์โอชา นายกรัฐมนตรี เป็นประธาน ได้อนุมัติส่งเสริมการลงทุนแก่กิจการจำนวน 17 โครงการ เงินลงทุนทั้งสิ้นรวม 43,917.7 ล้านบาท ส่วนใหญ่เป็นกิจการผลิตชิ้นส่วนยานยนต์ และผลิตไฟฟ้าจากพลังงานทางเลือก
ขณะที่ช่วง 6 เดือนแรกของปีนี้ (ม.ค.-มิ.ย.58) ได้อนุมัติส่งเสริมการลงทุนไปแล้ว 1,254 ราย วงเงินลงทุน 4.12 แสนล้านบาท ทั้งปี 58 มีเป้าหมายอนุมัติการลงทุนทั้งสิ้น 1.4 ล้านล้านบาท และเป้าหมายคำขอส่งเสริมการลงทุน 3.5 แสนล้านบาท
– ตลาดหุ้นยุโรปเปิดตลาดวันนี้ดีดตัวขึ้น โดยดัชนี Stoxx Europe 600 พุ่ง 1.5% แตะ 386.94 เนื่องจากข้อเสนอชุดใหม่ที่รัฐบาลกรีซได้ส่งมอบให้กับกลุ่มเจ้าหนี้นั้น เนื้อหาส่วนใหญ่จะสอดคล้องกับความต้องการของกลุ่มเจ้าหนี้
– การประชุมสุดยอดของกลุ่มผู้นำยูโรโซนและ EU ในวันอาทิตย์นี้ จะเป็นการประชุมเพื่อชี้ชะตาว่า กรีซและเจ้าหนี้จะสามารถบรรลุข้อตกลงกันได้หรือไม่ และกรีซจะต้องออกจากการเป็นสมาชิกยูโรโซนหรือไม่
อย่างไรก็ตาม นายเจอโรน ดิจเซลโบลม ประธานยูโรกรุ๊ป เปิดเผยว่า กลุ่มเจ้าหนี้ของกรีซอาจจะตัดสินใจเกี่ยวกับข้อเสนอชุดใหม่ของกรีซในวันนี้ หลังจากที่ได้ส่งข้อเสนอชุดใหม่ของรัฐบาลกรีซเพื่อแลกเปลี่ยนกับความช่วยเหลือวงเงิน 5.35 หมื่นล้านยูโร หรือ 5.9 หมื่นล้านดอลลาร์ ให้กับคณะกรรมาธิการยุโรป กองทุนการเงินระหว่างประเทศ และธนาคารกลางยุโรปเมื่อคืนวานนี้ และเชื่อว่าข้อเสนอดังกล่าวจะต้องได้รับการพิจารณา
ขณะที่เจ้าหน้าที่ของสหภาพยุโรป (EU) เผยจะไม่มีการจัดการประชุมสุดยอดในวันอาทิตย์ที่จะถึงนี้ หากที่ประชุมยูโรกรุ๊ปในวันเสาร์ที่ 11 ก.ค. สามารถสรุปข้อตกลงเรื่องการให้ความช่วยเหลือกรีซได้
– สมาคมผู้ผลิตรถยนต์จีน เปิดเผยว่า ยอดขายรถยนต์ใหม่เดือนมิ.ย.ของจีนอยู่ที่ 1.51 ล้านคัน ลดลง 3.4% จากปีก่อนหน้านี้ โดยร่วงลงเป็นครั้งแรกในรอบกว่า 2 ปี เนื่องจากตลาดรถยนต์ของจีนได้รับผลกระทบจากภาวะเศรษฐกิจชะลอตัว และความปั่นป่วนในตลาดหุ้นจีน
 
ที่มา: สำนักข่าวอินโฟเควสท์